Copyright © 2022 The Marian Fathers of the Immaculate Conception of the B.V.M.

All rights reserved.

This Slovak language edition to be made available for sale in Slovakia is published by arrangement with Marian Press, Stockbridge, Massachusetts, USA.

Z amerického originálu:
Consecration to St. Joseph for Children and Families

Vydal © Zachej.sk, 2026

Grafika © Lýdia Valter

Preklad: Zachej.sk

Lektor prekladu: Pavol Petrík

Redaktorka: Lenka Adamčíková Kostolanská

Jazyková korektúra: Martina Kostolanská

Biblické citáty sú uvedené podľa oficiálneho katolíckeho prekladu Svätého písma (SSV, 2023).

Pôvodnému vydaniu bol udelený:

Imprimi potest: Kazimierz Chwalek, MIC, provinciál, Provincia Preblahoslavenej Panny Márie, Matky milosrdenstva, 19. 3. 2022

Nihil obstat: Dr. Robert A. Stackpole, STD, censor deputatus,
19. 3. 2022

ISBN 978-80-8211-982-7 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom)
bez súhlasu vlastníka autorských práv.

Mojej manželke Ashton
a našim deťom – Lucy, Charliemu, Elijahovi, Elizabeth,
Judovi Boscovi a všetkým našim budúcim deťom –,
ktoré so mnou sedávali pri večeri a zasväcovali sa
Ježišovi, Márii a Jozefovi.

Scott L. Smith Jr.

Ako poďakovanie Najsvätejšej Trojici za to,
že v našich časoch odhaľuje veľkosť svätého Jozefa.

Donald H. Calloway, MIC

Úvod

Scott L. Smith Jr.

„Choďte k Jozefovi, opravárovi pokazených hračiek, nábytku, domov, ale aj zlomených sŕdc, duší, tiel, myslí a rodín. Áno, poďme k Jozefovi,
ktorého Ježiš a Mária tak veľmi milujú.“¹

Božia služobnica Catherine Dohertyová

Zasvätenie sa svätému Jozefovi pre deti a rodiny úzko nadväzuje na pôvodné zasvätenie od otca Donalda Callowaya, MIC, ktorý zároveň duchovne sprevádzal tento projekt počas celej jeho prípravy.

Presvedčenie, že svet dnes potrebuje svätého Jozefa viac než kedykoľvek predtým, viedlo otca Callowaya k vytvoreniu Zasvätenia sa svätému Jozefovi, ktoré vydal knižne v roku 2020. Je inšpirované známym zasvätením sa Panne Márii podľa svätého Ľudovíta Máriu Grigniona z Montfortu.

Otec Calloway vysvetľuje, že prvou osobou, ktorá sa zverila do duchovnej starostlivosti Jozefa a Márie, bol v skutočnosti Ježiš. Vo svojej knihe píše, že zasvätiť sa svätému Jozefovi znamená „uznávať, že je vaším duchovným otcom, a chcieť sa mu podobať. Prejavíte to tak, že sa úplne zveríte do jeho otcovskej starostlivosti, aby vám s láskou pomáhal získať jeho čnosti a stať sa svätým. [...] A svätý Jozef tým, čo sú mu zasvätení, venuje láskyplnú pozornosť, ochranu a vedenie“.²

Kniha otca Callowaya je dostupná vo viac ako devätnástich jazykoch a po celom svete sa predalo viac než milión jej výtlačkov. Na Slovensku vyšla pod názvom Zasvätenie sa svätému Jozefovi: 10 tajomstiev nášho duchovného otca (Zachej.sk, 2021).

Prehľad zasvätenia sa
svätému Jozefovi

Scott L. Smith Jr.

Pozeráš sa práve do kalendára? Táto príprava a zasvätenie sa svätému Jozefovi potrvá celkovo 33 dní.

Nasledujúcich 33 dní modlitieb a čítaní je prípravou na úkon zasvätenia teba aj tvojich detí svätému Jozefovi, ktorý vykonáte v posledný deň.

Všimneš si, že otec Calloway usporiadal dni prípravy podľa Litánií k svätému Jozefovi. Každý deň rozvíja jeden konkrétny verš litánií.

Nečítaj tieto texty len očami. Snaž sa ich prijať do srdca. Nech sa ti pery nemodlia iba zo zvyku – modli sa naozaj. Nestačí len predniesť slová; toto nie je žiadne čarovné zaklínadlo.

Možno sa v niektoré dni budeš cítiť unavený alebo roztržitý, ale napriek tomu vytrvaj. Môže sa dokonca stať, že niektorý deň vynecháš. To však neprekáža. Nevzdávaj sa a pokračuj.

Ako si zorganizovať prípravu
so svojou rodinou?

To je, napokon, na tebe. Môžem ti však povedať, ako postupujeme my s mojou manželkou a s našimi deťmi.

Hneď na začiatku ti prezradím, že to nie je vždy jednoduché, ale zakaždým to prináša ovocie. A to neuveriteľne hojné.

My s manželkou robíme toto zasvätenie ako prípravu na Vianoce. Vnímame ho ako adventnú duchovnú aktivitu, ktorá pomáha našej rodine sústrediť sa na Ježišov príchod a jeho narodenie.

Zasvätenie sa svätému Jozefovi opakujeme každý rok. Takže sa neboj, ak tvoje deti teraz ešte všetkému nerozumejú. Budujete základy, ktoré vám poslúžia na budúci rok. Aj na ten ďalší.

Naša príprava prebieha večer pri spoločnom stole. Zúčastňujú sa na nej dokonca aj tí najmenší, ktorí ešte sedia vo vysokých detských stoličkách. Priznám sa, že moje výtlačky zasvätenia sú zafŕkané jedlom, pretože – áno, deti občas strácajú pozornosť! A tak sa stáva, že pomedzi mňa a knihu niekedy preletí hrášok.

Existujú spôsoby, ktoré pomáhajú udržať sústredenosť. Do tejto knihy som sa snažil zakomponovať veľa otázok a ilustrácií, aby sme deti viac zapojili (a priznajme si, že aj my rodičia to potrebujeme).

Neváhaj si pripraviť aj vlastné otázky na rozhovor – ide o sokratovskú metódu učenia. Môžeš tiež čítať vopred a zhrnúť prečítaný text deťom vlastnými slovami.

Nezabúdaj, že tvoje deti sa učia o Svätej rodine – bez ohľadu na to, ako to navonok vyzerá. Duch Svätý ti bude pomáhať.

A pamätaj aj na toto: ako rodičia nezlyhávame vtedy, keď naše deti nedokážu udržať nepretržitú pozornosť, ale vtedy, keď od nich očakávame príliš málo. V každom dieťati sa skrýva budúci hrdina – svätý.

Výber vhodného dátumu

Ak je to možné, naplánuj si prípravu tak, aby sa zasvätenie konalo na niektorý zo sviatkov svätého Jozefa. Pomôže ti nasledujúca praktická tabuľka s dátumami, ktoré sú vhodné na začatie prípravy.

Tu sú sviatky spojené so svätým Jozefom a zodpovedajúce dátumy, kedy môžeš začať s prípravou, teda tie, ktoré pripadajú 33 dní pred samotným sviatkom:

* Počas priestupného roku, keď má február 29 dní, je počiatočným dňom 16. február.

** Sviatok Svätej rodiny sa zvyčajne slávi na prvú nedeľu po sviatku Narodenia Pána. Ak Narodenie Pána pripadne na nedeľu, over si, ktorý deň biskupi určili ako sviatok Svätej rodiny, a začni prípravu 32 dní pred dňom zasvätenia (33. deň).

Prehľad prípravy na zasvätenie

Toto 33-dňové obdobie je rozdelené do viacerých častí, pričom každá z nich obsahuje vlastné modlitby, ktoré dopĺňajú denné čítania. Súčasťou každého dňa je aj modlitba Litánií k svätému Jozefovi. Usporiadanie dní je nasledovné:

1. – 7. deň: Prečo sa zasvätiť svätému Jozefovi?

Na začiatku sa oboznámime s dejinami spásy a s tým, ako do nich zapadá svätý Jozef. Našu cestu začneme v záhrade s Adamom a Evou. Odtiaľ budeme putovať časom až do novej záhrady – domova nového Adama, Ježiša, a novej Evy, Márie. Naučíme sa odovzdať svoje rodiny do opatery svätému Jozefovi, aby ich ochraňoval a posväcoval, pretože sám Boh zveril Svätú rodinu do jeho rúk.

8. – 15. deň: Život svätého Jozefa

Kto bol svätý Jozef? 8. – 15. deň sa sústreďujú na to, čo nám o ňom hovorí Sväté písmo. Priblížime si sen, v ktorom ho navštívil anjel, ako aj cestu do Betlehema, útek do Egypta a roky, ktoré prežil v skrytosti s Ježišom a Máriou v Nazarete.

16. – 22. deň: Svätý Jozef, rozmnožovateľ čností

Počas týchto dní sa budeme venovať čnostiam. Položíme si otázky: Čo sú to čnosti? Čo sú neresti a ako sa dajú premáhať pomocou čností? Ako v nás svätý Jozef môže rozmnožovať čnosti: spravodlivosť, čistotu, múdrosť, odvahu, poslušnosť, vernosť a trpezlivosť?

23. – 33. deň: Svätý Jozef, služobník spásy

Záverečná časť prípravy sa zameriava na to, ako svätý Jozef pôsobí vo svete aj v dnešnej dobe. V posledných dňoch pred zasvätením sa budeme usilovať hlbšie porozumieť tomu, ako svätý Jozef ochraňuje naše rodiny a učí nás byť lepšími kresťanmi. Tieto dni stráviš v skromnom príbytku v Nazarete. Svätý Jozef ti otvorí dvere svojho domova, aby si – tak ako on – prežil svoj život v náručí Ježiša a Márie.

33. deň: Deň zasvätenia

Často kladené otázky

Môžem začať hneď teraz?

Musím čakať na sviatok svätého Jozefa?

Niet lepšieho času ako prítomnosť. Pozornosť tvojich detí je vzácna – ak chcú začať teraz, pokojne sa do toho pustite.

Je bežné, že sa človek každý rok znovu zasvätí v ten istý deň. Aj preto sa odporúča vybrať si dopredu výnimočný dátum, ideálne niektorý sviatok spojený so svätým Jozefom.

Ak tento rok sviatok nestihneš, naplánuj si zasvätenie na budúci rok.

Je podmienkou, aby bol najprv zasvätený rodič?

Musíš byť ty sám zasvätený svätému Jozefovi (alebo Panne Márii), aby si mohol viesť k takémuto kroku svoje deti?

Nie. Ak si sa ešte nikdy nezasvätil, toto môže byť tvoja prvá príležitosť.

S manželkou sa radi zasväcujeme spoločne. Manželia, ktorí sa spolu modlia, spolu aj ostanú. Štruktúra zasvätenia je výborným prostriedkom, ako si prehĺbiť alebo začať spoločný modlitbový život v manželstve.

Koniec ukážky